แอลเอ็มจีฯเปิดตัวไอเคลมบนไอโฟนรายแรกในธุรกิจประกันภัย
แอลเอ็มจีประกันภัย เปิดตัวไอเคลมบนไอโฟน จับตลาดลูกค้าทันสมัย มั่นใจ 5,000 รายใช้แน่
7 ธ.ค. 2553

แอลเอ็มจีประกันภัย เปิดตัวไอเคลมบนไอโฟน จับตลาดลูกค้าทันสมัย มั่นใจ 5,000 รายใช้แน่
นายไพบูลย์ จิรายุวัฒน์ ผู้อำนวยการอาวุโส แผนกสินไหมทดแทน บริษัทแอลเอ็มจีประกันภัย เปิดเผยว่า ต้นปี 2554 บริษัทจะเปิดบริการเรียกร้องค่าสินไหมทดแทนประกันรถยนต์บนมือถือไอโฟน โดยร่วมกับ บริษัททรู คอร์เปอเรชั่น ในการพัฒนาแอพพลิเคชั่นบนมือถือ โดยลูกค้าที่มีไอโฟน สามารถดาวน์โหลดแอพพลิเคชั่นดังกล่าวไปไว้บนหน้าจอ เมื่อเกิดอุบัติเหตุรถยนต์ สามารถทำเคลม หรือ กระบวนการเรียกร้องค่าสินไหมทดแทนได้ด้วยตัวเอง ไม่ว่าจะอยู่มุมไหนของประเทศ แล้วระบบจะเชื่อมมาที่บริษัทแอลเอ็มจี โดยไม่ต้องรอพนักงานเคลม ทำให้ประหยัดเวลา และสะดวกสบาย
"เรามีฐานลูกค้าที่ใช้ไอโฟนในปัจจุบัน 5,000 ราย เมื่อเปิดบริการนี้ขึ้นมาคาดว่าจะทำให้ลูกค้ากลุ่มนี้ได้รับความสะดวกมากยิ่งขึ้น ประกอบกับแนวโน้มลูกค้าใช้ไอไฟนเพิ่มมากขึ้น ซึ่งไม่ได้หยุดแค่ไอโฟนเท่านั้น เราจะพัฒนาใช้กับสมาร์ทโฟนที่จะออกมาในเร็วๆนี้"นายไพบูลย์ กล่าว
นายไพบูลย์ กล่าวว่า บริษัททรูฯ ได้เปิดโอกาศให้ลูกค้าที่ซื้อไอโฟนจากค่ายอื่นสามารถโหลดแอพพลิเคชั่นนี้ไปใช้ได้ฟรี เพียงแค่เป็นลูกค้าประกันภัยรถยนต์ของแอลเอ็มจี ซึ่งปัจจุบันมีผู้ใช้ไอโฟนทั้งระบบประมาณ 3 แสนรายทั่วประเทศ จะทำให้การเคลมประกันออนไลน์ผ่านไอโฟน เป็นอีกหนึ่งทางเลือก และบริษัทถือเป็นเจ้าแรกที่ให้บริการดังกล่าว